
Разбрах колко е трудно да разказваш за Емил Коен, когато вече го няма; не толкова заради 40-годишната ни близост – по-скоро заради това, че си дадох сметка колко малко съм го разбрал за 40 години. Началото на тази близост беше в култовата 4-та читалня на Народната библиотека, когато той се доближи до мен и ме потупа по рамото, заговори ме и – неусетно как се оказа мой наставник – в нашия Философски факултет. Факултет, който обичахме, тъй като в него ни учиха не само да мислим, но и да инакомислим. (Тогава той беше на 19, а аз – на 17 години). Оттогова, че и досега, в Института ни, – разговорите ни бяха преди всичко за теория; това може и да учуди немалко от вас, но Емил Коен, освен човек на гражданската доблест, беше и човек на високата теория: той се интересуваше едва ли не от всичко: като се тръгне от теорията на икономическия марджинализъм – мине се през некласическата онтология на Мамардашвили – и се стигне до Хегеловата „Наука логика” (която разбираше по-добре от доста логици). Тъкмо с нея той се занимаваше през изминалите няколко месеца – без да забравя гражданските си задължения към „Маргиналия”, въпреки болестта си. 

40 години разговори за теория в университетски аудитории, у нас на „Сан Стефано” 27 А, през дългите ни разходки по разбитите софийски улици или на чаша бяло вино в някоя софийска кръчма. Затова ми беше трудно да разговарям пред вас за Емо: аз бях ограничен, за мен гражданската доблест на Емил Коен стигаше до статиите му в „Маргиналия”; а за да разбера тази доблест като форма на живот, през двата дни след смъртта му, накърнявайки клетвата си нигока да не пристъпвам границите на „Фейсбук”, се заех – доколкото мога – да разбера как Емо е живял вън от теорията, как е практикувал своето верую, как е общувал с маргинализираните и как им е помагал. Разбрах едва сега, че той не само е бил предан на своята мисия, на институцията „Маргиналия”, а сам е бил институция sui generis.

Тук ще се върна накратко към теорията – тя не беше само лъскав лукс на този „живот в истината” – всъщност тя нееднократно даваше неговите импулси. Всеки от Института ни за критически теории за свръхмодерността си даваше сметка, че с Емил Коен – дори когато не мислиш едно и също – можеш да мислиш заедно. Без да си даваме сметка как, неговото инакомислие не беше като това на останалите: всъщност Емо не само мислеше това, което казва, той имаше и дързостта да казва онова, което мисли. Тази дързост дразни слабите, стяга ги за догматичните им гърла; но освобождава силните от догматичните им очевидности. Тъй като Емил Коен беше гражданин и в теорията.

Може би и благодарение на теорията – тъй както я разбираше той, като участваща в „живота в истината” – при всичко сполетяло го, той не се поддаде на малодушието – Емо искаше да живее още дълго и, въпреки болестта си, беше обсебен от замисли за бъдещето. При това – някои от тях – теоретически; тъй като си даваше сметка, че теорията, живееща по време на разговор при разходки по разбити улици, в кръчми и дори в университески аудитории, се разлита из въздуха и бавно изчезва. Но съдбата не му беше отредила време, за да събере в книга, в книгата, която замисляше, тази разлитаща се из въздуха – тленна – теория. Всъщност мисля, че разказаното дотук стига. Сбогом, Емо.
Деян Деянов
12 септември 2018-та година

